怨詩效徐淑體
作者：姚月華
朝代：唐

paragraphs: 妾生兮不辰，盛年兮逢屯。
寒暑兮心結，夙夜兮眉顰。
循環兮不息，如彼兮車輪。
車輪兮可歇，妾心兮焉伸。
雜沓兮無緒，如彼兮絲棼。
絲棼兮可理，妾心兮焉分。
空閨兮岑寂，妝閣兮生塵。
萱草兮徒樹，茲憂兮豈泯。
幸逢兮君子，許結兮殷勤。
分香兮翦髮，贈玉兮共珍。
指天兮結誓，願爲兮一身。
所遭兮多舛，玉體兮難親。
損餐兮減寢，帶緩兮羅裙。
菱鑑兮慵啓，博鑪兮焉熏。
整襪兮欲舉，塞路兮荆榛。
逢人兮欲語，鞈匝兮頑嚚。
煩冤兮憑胸，何時兮可論。
願君兮見察，妾死兮何瞋。